b'\n_START_ARTICLE_\nR\xc3\xb8st\n_START_SECTION_\nGeografi\n_START_PARAGRAPH_\nR\xc3\xb8st utgj\xc3\xb8r den ytterste, og s\xc3\xb8rligste, kommunen i Lofoten, beliggende ca. 100 km vest for Bod\xc3\xb8 og 115 km nord for Polarsirkelen. N\xc3\xa6rmeste nabo er kommunen V\xc3\xa6r\xc3\xb8y som ligger p\xc3\xa5 motsatt side av R\xc3\xb8sthavet, ca. 25 km mot nord\xc3\xb8st. R\xc3\xb8st best\xc3\xa5r av 365 \xc3\xb8yer. R\xc3\xb8stlandet er den st\xc3\xb8rste \xc3\xb8ya i kommunen og dens h\xc3\xb8yeste punkt hever seg ikke mer enn elleve meter over havniv\xc3\xa5. S\xc3\xb8r for R\xc3\xb8stlandet reiser \xc3\xb8yene/fjellene Ved\xc3\xb8ya, Storfjellet, Trenyken, H\xc3\xa6rnyken og Ellevsnyken seg fra havet. Storfjellet er det h\xc3\xb8yeste, 259 moh._NEWLINE_De fleste innbyggerne bor p\xc3\xa5 hoved\xc3\xb8ya R\xc3\xb8stlandet, noen f\xc3\xa5 andre \xc3\xb8yer er ogs\xc3\xa5 bebodd. Disse er knyttet til R\xc3\xb8stlandet med veier, moloer og bruer.\n_START_SECTION_\nEt lite og effektivt fiskerisamfunn\n_START_PARAGRAPH_\nR\xc3\xb8st er et samfunn som lever av fisken i havet rundt \xc3\xb8ya. Store deler av befolkningen p\xc3\xa5 rundt 600 er fiskerfamilier. R\xc3\xb8st har seks fiskebruk._NEWLINE_Det er i hovedsak Lofotfisket som er den store tiden p\xc3\xa5 R\xc3\xb8st. Da kommer det ogs\xc3\xa5 mange fiskere fra andre steder lang norskekysten. Det kan v\xc3\xa6re opp mot 400\xe2\x80\x93600 b\xc3\xa5ter. I denne perioden er ogs\xc3\xa5 en egen redningssk\xc3\xb8yte stasjonert p\xc3\xa5 R\xc3\xb8st.\n_START_SECTION_\nOm navnet R\xc3\xb8st\n_START_PARAGRAPH_\nStedsnavnet kommer av norr\xc3\xb8nt rost (= virvel), trolig med tanke p\xc3\xa5 den lokale malstr\xc3\xb8mmen.\n_START_SECTION_\nKlimaet og v\xc3\xa6ret p\xc3\xa5 R\xc3\xb8st\n_START_PARAGRAPH_\nKlimaet p\xc3\xa5 R\xc3\xb8st er ganske stabilt og er typisk norsk kystklima. Temperaturen synker ikke s\xc3\xa5 veldig lavt p\xc3\xa5 vinteren og er heller ikke veldig h\xc3\xb8y om sommeren. Klimaet skyldes at \xc3\xb8ya ligger s\xc3\xa5 langt til havs og blir derfor p\xc3\xa5virket av havstr\xc3\xb8mmene, spesielt Golfstr\xc3\xb8mmen._NEWLINE_Det er stort sett aldri vindstille p\xc3\xa5 R\xc3\xb8st. R\xc3\xb8st er ofte rammet av sterke vinder med opp til orkan styrke p\xc3\xa5 h\xc3\xb8st- og vinterhalv\xc3\xa5ret. Det legger seg heller ikke s\xc3\xa5 veldig mye sn\xc3\xb8 om vinteren, men det er fremdeles nok til \xc3\xa5 ake og til \xc3\xa5 st\xc3\xa5 p\xc3\xa5 ski.\n_START_SECTION_\nFugler p\xc3\xa5 R\xc3\xb8st\n_START_PARAGRAPH_\nNoen kilometer s\xc3\xb8r for R\xc3\xb8stlandet finner vi Nord-Europas rikeste fuglefjell. Her hekker det flere tusen forskjellige sj\xc3\xb8fugler hvert eneste \xc3\xa5r. Her f\xc3\xa5r du ogs\xc3\xa5 sett havets papeg\xc3\xb8ye, nemlig lundefuglen. Noen fuglearter er her  p\xc3\xa5 hel\xc3\xa5rsbasis, mens de fleste er sesonghekkere._NEWLINE_I 1936 ble det satt ut noen kongepingviner fra S\xc3\xb8r-Georgia p\xc3\xa5 R\xc3\xb8st. Meningen var \xc3\xa5 etablere en egen pingvinkoloni i Nord-Norge. Men fuglene flyktet og forsvant. Et nytt fors\xc3\xb8k ble gjort i 1938 med gullpingviner og brillepingviner. En del fugler overlevde i flere \xc3\xa5r, og noen kan ha formert seg. Siste observasjon av pingvin var i 1954 i Hamar\xc3\xb8y. Pingvinene har siden da v\xc3\xa6rt borte i vill tilstand i Norge.\n_START_SECTION_\nForbindelsen med fastlandet\n_START_PARAGRAPH_\nR\xc3\xb8st har forbindelse med Lofoten og Bod\xc3\xb8 med fly og b\xc3\xa5t. R\xc3\xb8st lufthavn betjenes av Wider\xc3\xb8e med to daglige avganger til Bod\xc3\xb8 og Leknes. _NEWLINE_Bilferga \xc2\xabV\xc3\xa6r\xc3\xb8y\xc2\xbb betjener sambandet Bod\xc3\xb8\xe2\x80\x93R\xc3\xb8st\xe2\x80\x93V\xc3\xa6r\xc3\xb8y\xe2\x80\x93Moskenes og anl\xc3\xb8per R\xc3\xb8st \xc3\xa9n gang daglig, vinter-, v\xc3\xa5r- og h\xc3\xb8sthalv\xc3\xa5ret mens det er to daglige anl\xc3\xb8p i sommerhalv\xc3\xa5ret.\n_START_SECTION_\nHistorien om Pietro Querini\n_START_PARAGRAPH_\nR\xc3\xb8st er kjent som stedet der den venetianske adelsmanenn Pietro Querini drev i land i 1432. _NEWLINE_I 2012 var det premi\xc3\xa9re p\xc3\xa5 Querinioperaen, en operaforestilling basert p\xc3\xa5 denne sanne historien. Denne ble en stor suksess. Fra 2014 har Querinidagene v\xc3\xa6rt arrangert p\xc3\xa5 R\xc3\xb8st f\xc3\xb8rste helga i august._NEWLINE_I 2018 ble litteraturparken Pietro Querini opprettet, og R\xc3\xb8st ble med i det italienske nettverket "Parchi Letterari"\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er det gamle handelsstedet Brygga.\n_START_SECTION_\nLundefestivalen p\xc3\xa5 R\xc3\xb8st\n_START_PARAGRAPH_\nLundefestivalen er en festival som siden 1996 har blitt arrangert p\xc3\xa5 R\xc3\xb8st hvert \xc3\xa5r ved St. Hans-tider. Festivalen har hatt flere kjente artister som J\xc3\xb8rn Hoel, Jenny Jenssen, Steinar Albrigtsen, Hellbillies, Bjelleklang, Banana Airlines, DDE og A1 (band) i tillegg til lokale band og artister. Fra og med 2008 har festivalen blitt arrangert i R\xc3\xb8sts nye storstue Quirinihallen.\n_START_SECTION_\nRadio R\xc3\xb8st\n_START_PARAGRAPH_\nR\xc3\xb8st har egen lokal radio p\xc3\xa5 frekvensen 100,8 MHZ. Her blir det arrangert radiobingo ukentlig. Radioen blir ogs\xc3\xa5 brukt ved forskjellige andre anledninger ogs\xc3\xa5, for eksempel under Lundefestivalen, Sommerradio osv.\n_START_SECTION_\nSerien om R\xc3\xb8st\n_START_PARAGRAPH_\nH\xc3\xb8sten 2006 ble det vist \xc3\xa5tte episoder om R\xc3\xb8st p\xc3\xa5 riksdekkende norsk TV. Serien dreide seg mest om det yrende fiskelivet, og om prosessen fra fisken kommer p\xc3\xa5 land til den serveres i Italia. Serien omhandlet ogs\xc3\xa5 mye av det som skjer utenom fiskeindustrien ute i den vesle \xc3\xb8y-kommunen. Serien var laget av og vist p\xc3\xa5 NRK.\n_START_SECTION_\nKongebes\xc3\xb8k p\xc3\xa5 R\xc3\xb8st\n_START_PARAGRAPH_\nI juni 2018 avla kong Harald og dronning Sonja et bes\xc3\xb8k p\xc3\xa5 R\xc3\xb8st. Under bes\xc3\xb8ket signerte de blant annet en stein som vil bli plassert utenfor kirken ved siden av steinen som kong Olav signerte da han bes\xc3\xb8kte R\xc3\xb8st i 1963.'